+-----------------------------------------------------------------------+
| 2. ปัจจัยความเสี่ยง                                                       |
+-----------------------------------------------------------------------+

ก่อนตัดสินใจลงทุนในหุ้นสามัญของบริษัท
นักลงทุนควรใช้วิจารณญาณอย่างรอบคอบในการพิจารณาปัจจัยความเสี่ยงในข้อนี้รวมทั้งข้อมูลอื่นๆที่ปรากฏในเอกสารนี้
นอกจากนี้ปัจจัยความเสี่ยงที่ระบุไว้ในข้อนี้เป็นปัจจัยความเสี่ยงที่มีนัยสำคัญบางประการ
อันอาจมีผลกระทบในทางลบต่อบริษัท และมูลค่าหุ้นของบริษัท
ทั้งนี้ปัจจัยความเสี่ยงดังกล่าวมิได้เป็นปัจจัยความเสี่ยงทั้งหมดที่มีอยู่ซึ่งอาจมีผลกระทบต่อหุ้นสามัญของบริษัท
ดังนั้นปัจจัยความเสี่ยงอื่นๆ ที่บริษัทมิทราบในขณะนี้
หรือที่บริษัทเห็นว่าเป็นปัจจัยความเสี่ยงที่ไม่เป็นสาระสำคัญในปัจจุบันอาจเป็นปัจจัยความเสี่ยงที่มีผลกระทบต่อธุรกิจ
รายได้ ผลกำไร สินทรัพย์ สภาพคล่อง แหล่งเงินทุนหรือการดำเนินงานของบริษัทในอนาคต
เช่นการใช้ถ้อยคำว่า “เชื่อว่า” “คาดการณ์ว่า” “คาดหมายว่า” “มีแผนจะ” “ตั้งใจ” หรือ
“ประมาณ” เป็นต้น หรือการคาดการณ์เกี่ยวกับผลประกอบการ ธุรกิจ แผนการขยายธุรกิจ
การเปลี่ยนแปลงของกฎหมายที่เกี่ยวข้อง ในการประกอบธุรกิจของบริษัท นโยบายของรัฐ และอื่นๆ
ซึ่งเป็นการคาดการณ์ถึงเหตุการณ์ในอนาคต และผลที่เกิดขึ้นจริง
อาจมีความแตกต่างอย่างมีนัยสำคัญจากการคาดการณ์หรือคาดคะเนก็ได้

+-----------------------------------------------------------------------+
| 2.1 ความเสี่ยงจากความผันผวนของราคาวัตถุดิบ                                  |
+-----------------------------------------------------------------------+

ในปี 2555
บริษัทได้มีการขยายงานผลิตบางส่วนเพิ่มขึ้นรวมทั้งได้ทำการปรับปรุงประสิทธิภาพเครื่องจักรให้มีกำลังการผลิตสูงขึ้นทำให้การซื้อเม็ดพลาสติกมีปริมาณสูงกว่าปี
2554 โดยมีจำนวนซื้ออยู่ที่ 16,479.72 ตัน แบ่งสัดส่วนเป็นเม็ดพลาสติกในประเทศ 5,567.75
ตัน (33.79%) เม็ดพลาสติกต่างประเทศ 10,911.98 ตัน (66.21%) สูงกว่าปี 2554 ที่
13,791.95 ตัน (เพิ่มขึ้น 19.49%)
จะเห็นได้ว่าบริษัทได้มีการซื้อเม็ดพลาสติกจากต่างประเทศมากกว่าในประเทศเนื่องจากผู้ผลิตเม็ดพลาสติกในประเทศบางรายได้เลิกผลิตเม็ดพลาสติกประเภท
LDPE
เกรดฟิล์มโดยเปลี่ยนไปผลิตเม็ดพลาสติกเกรดที่ใช้เคลือบและทำเม็ดประเภทคอมปาวด์แทนเพราะมีราคาสูงกว่า
อย่างไรก็ตามการซื้อเม็ดพลาสติกจากต่างประเทศมีข้อดีและข้อเสียคือ

ข้อดี

1.ราคาถูกกว่าเม็ดพลาสติกในประเทศ

2. บริษัทได้ประโยชน์ในช่วงราคาเม็ดขาขึ้นเพราะมีเม็ดราคาต่ำเข้ามาในคลังสินค้า

ข้อเสีย

1. กำหนดการส่งมอบเปลี่ยนแปลงได้ง่าย

  2. ต้องเก็บเม็ดพลาสติกไว้ในคลังสินค้าในปริมาณมากเพราะระยะเวลาการส่งมอบประมาณ 1-2

  เดือน

3. มีค่าใช้จ่ายในการนำสินค้าเข้า

4. ต้องมีมาตรการจัดการด้านอัตราแลกเปลี่ยนซึ่งมีผลกระทบต่อต้นทุน

5. บริษัทต้องแบกภาระต้นทุนในช่วงราคาเม็ดขาลงเพราะมีเม็ดราคาสูงเข้ามาในคลังสินค้า

ราคาเม็ดพลาสติกประเภท HDPE และ LLDPE มีค่าเฉลี่ยสูงกว่าปี 2554 ส่วนเม็ดพลาสติกประเภท
LDPE ราคาเฉลี่ยต่ำกว่าปี 2554 ปัจจัยที่ทำให้เม็ดพลาสติก HDPE และ LLDPE มีราคาสูงขึ้นกว่าปี
2554 เนื่องจากการเติบโตทางด้านอุปสงค์อยู่ในระดับสูงกว่าการเติบโตของอุปทาน
ส่วนเม็ดพลาสติกประเภท LDPE
การเติบโตทางด้านอุปสงค์อยู่ในระดับที่ต่ำกว่าการเติบโตด้านอุปทาน
โดยในช่วงครึ่งปีหลังผู้ผลิตเม็ดพลาสติกแถบตะวันออกกลางได้ขยายกำลังการผลิตเม็ดพลาสติก LDPE
เพิ่มมากขึ้นทำให้ราคาเม็ดพลาสติก LDPE ลดลงอย่างมากเมื่อเปรียบเทียบกับราคาปี 2554
โดยทางผู้ขายสามารถจัดส่งสินค้าได้ตามจำนวนความต้องการของบริษัทและไม่พบปัญหาสินค้าขาดตลาดเหมือนทุกปีที่ผ่านมาซึ่งเป็นผลดีกับบริษัท
เนื่องจากบริษัทมีปริมาณการใช้เม็ดพลาสติก LDPE คิดเป็น 60%
ของปริมาณเม็ดพลาสติกที่ใช้ทั้งหมดในโรงงาน

ภาพรวมราคาเม็ดพลาสติกในปี 2555

ประเภทโพลีเอทิลีน HDPE เฉลี่ยราคาทั้งปีอยู่ที่ 1,423 เหรียญสหรัฐฯ ต่อตัน สูงกว่าในปี 2554
ซึ่งเฉลี่ยอยู่ที่ 1,395 เหรียญสหรัฐฯ ต่อตัน ส่วนต่างคิดเป็น 2.01%

ประเภทโพลีเอทิลีน LLDPE เฉลี่ยราคาทั้งปีอยู่ที่ 1.418 เหรียญสหรัฐฯ ต่อตัน สูงกว่าในปี 2554
ซึ่งเฉลี่ยอยู่ที่ 1,402 เหรียญสหรัฐฯ ต่อตัน ส่วนต่างคิดเป็น 1.14%

ประเภทโพลีเอทิลีน LDPE เฉลี่ยราคาทั้งปีอยู่ที่ 1,425 เหรียญสหรัฐฯ ต่อตัน ต่ำกว่าในปี 2554
ซึ่งเฉลี่ยอยู่ที่ 1,663 เหรียญสหรัฐฯ ต่อตัน ส่วนต่างคิดเป็น 14.31%

[TABLE]

2.2 ความเสี่ยงจากแรงงาน

จากปีที่ผ่านมาบริษัทมีความเสี่ยงด้านแรงงานระดับปฏิบัติการและได้ดำเนินการเพื่อลดความเสี่ยงโดยนำเทคโนโลยีเข้ามาช่วยในกระบวนการผลิตพร้อมทั้งปรับปรุงประสิทธิภาพของเครื่องจักรทดแทนการใช้คนเป็นบางส่วน
เพิ่มขีดความสามารถในการผลิตต่อหน่วยแรงงาน โดยการอบรมให้ความรู้เพิ่มทักษะของพนักงาน
ปรับเปลี่ยนการจ้างงานแบบจูงใจในอัตราสูงกว่าค่าจ้างขั้นต่ำ
การปรับค่าจ้างหลังจากผ่านทดลองงาน การปรับเป็นพนักงานรายเดือนเมื่ออายุครบ 1 ปี
และจัดสวัสดิการเพิ่มเติม เช่น ค่าอาหารและเบี้ยขยันให้กับพนักงานทุกคน
ทำให้บริษัทลดความเสี่ยงด้านแรงงานในระดับปฏิบัติการลงได้

ในปี 2555 บริษัทไม่ประสบปัญหาแรงงานระดับปฏิบัติการ
แต่บริษัทยังขาดแรงงานระดับประกาศนียบัตรวิชาชีพ(ปวช.)
และระดับประกาศนียบัตรวิชาชีพชั้นสูง(ปวส.) สาขาไฟฟ้าและอิเล็กทรอนิกส์
เพื่อใช้ในการควบคุมและซ่อมบำรุงเครื่องจักร
ซึ่งมีสาเหตุมาจากบริษัทตั้งอยู่ในเขตนิคมอุตสาหกรรมแหลมฉบัง
มีหลายบริษัทที่ต้องการแรงงานระดับประกาศนียบัตรวิชาชีพ(ปวช.)
และระดับประกาศนียบัตรวิชาชีพชั้นสูง(ปวส.) สาขาไฟฟ้าและอิเล็กทรอนิกส์ เช่น
บริษัทผลิตรถยนต์และบริษัทผลิตชิ้นส่วนรถยนต์
ซึ่งเป็นอุตสาหกรรมหนักต้องใช้แรงงานกลุ่มดังกล่าวจำนวนมาก
และจากการศึกษาข้อมูลของสมาคมผู้ผลิตชิ้นส่วนยานยนต์ ปัจจุบันมีแรงงาน 500,000 ราย
เป็นระดับล่างจบไม่เกินชั้นประถมปลายประมาณ 275,000 คน แรงงานระดับปวช., ปวส.
ประมาณ 175,000 คน ระดับปริญญาตรี หรือระดับวิศวกรประมาณ 50,000 คน หรือแค่ 10 %
เท่านั้น ผู้ที่เรียนจบสายวิชาชีพระดับประกาศนียบัตรวิชาชีพ(ปวช.)
และระดับประกาศนียบัตรวิชาชีพชั้นสูง(ปวส.) ประมาณ 75%
จะเข้าเรียนต่อในระดับปริญญาตรีและมีเพียง 25% จะเข้าสู่ตลาดแรงงาน
จึงทำให้บริษัทยังขาดแคลนพนักงานในกลุ่มดังกล่าวอยู่บ้าง

แนวทางในการแก้ไขปัญหา
บริษัทได้กำหนดอัตราการจ้างงานของพนักงานที่ใช้แรงงานฝีมือระดับประกาศนียบัตรวิชาชีพ(ปวช.)
และระดับประกาศนียบัตรวิชาชีพชั้นสูง(ปวส.)
ให้มีความแตกต่างจากพนักงานทั่วไปและติดต่อไปสถานศึกษาต่าง ๆ
เพื่อประชาสัมพันธ์แนะแนวนักศึกษาที่กำลังจะจบการศึกษาและสนใจมาร่วมงานกับบริษัท
รวมทั้งฝ่ายบริหารได้มีนโยบายเรื่องการพัฒนาพนักงานโดยการอบรมให้ความรู้เพิ่มทักษะเฉพาะทาง
เพื่อให้สามารถควบคุมเครื่องจักรบางส่วนได้และใช้ทดแทนพนักงานกลุ่มดังกล่าวที่ขาดแคลน

+-----------------------------------------------------------------------+
| 2.3 ความเสี่ยงจากการผันผวนของอัตราแลกเปลี่ยน                                |
+-----------------------------------------------------------------------+

รายได้ของบริษัทมาจากการส่งสินค้าออกไปขายยังต่างประเทศ โดยในปี 2555
รายได้จากการขายดังกล่าวมีจำนวนเงินรวมทั้งสิ้น 1,466.46 ล้านบาท
ซึ่งส่วนใหญ่เป็นเงินเหรียญดอลล่าร์สหรัฐ ในปี 2555
ค่าเงินบาทยังมีความผันผวนจากอัตราแลกเปลี่ยน 31.5505 บาทต่อดอลล่าร์สหรัฐ ณ วันที่ 30
ธันวาคม 2554 มาเป็น 30.4857 บาทต่อดอลล่าร์สหรัฐ ณ วันที่ 28 ธันวาคม 2555
และแนวโน้มในช่วงเวลาถัดไปนั้นมีการคาดการณ์ว่าเงินบาทจะยังคงแข็งค่าขึ้นอีก

บริษัทได้ลดทอนความเสี่ยงจากการผันผวนของอัตราแลกเปลี่ยนในรูปแบบต่างๆ
ทั้งการซื้อเม็ดพลาสติกโดยอิงราคาเป็นดอลล่าร์สหรัฐและการนำเข้าเม็ดพลาสติกจากต่างประเทศและบริษัทได้ทำการขายเงินสกุลต่างประเทศที่จะได้รับจากการขายสินค้าล่วงหน้า
(Forward) ให้เพียงพอกับรายรับที่จะเกิดขึ้นในระยะ 2- 3
เดือนรวมทั้งพิจารณาระยะเวลาการชำระเงินของลูกค้าต่างประเทศให้เหมาะสมกับการขายเงินสกุลต่างประเทศล่วงหน้า
เพื่อป้องกันปัญหาความผันผวนของอัตราแลกเปลี่ยน

จากมาตรการป้องกันความเสี่ยงดังกล่าวทำให้บริษัทมีกำไรจากอัตราแลกเปลี่ยน 20.01 ล้านบาท
สำหรับชดเชยรายรับที่ได้รับผลกระทบจากอัตราแลกเปลี่ยนตลอดทั้งปี 2555
ทั้งนี้บริษัทไม่มีนโยบายเก็งกำไรจากอัตราแลกเปลี่ยนซึ่งทุกสัญญาที่ทำการซื้อขายอัตราแลกเปลี่ยนล่วงหน้าจะตัดยอดกับรายรับและรายจ่ายที่เป็นสกุลเงินต่างประเทศที่เกิดขึ้นทุกๆ
เดือนจนครบสัญญา

+-----------------------------------------------------------------------+
| 2.4 ความเสี่ยงจากความสามารถชำระเงินกู้ยืม และความผันผวนของอัตราดอกเบี้ย         |
+-----------------------------------------------------------------------+

ตามงบการเงิน ณ วันที่ 31 ธันวาคม 2555 บริษัทมียอดเงินกู้ระยะยาวกับสถาบันการเงินรวม
4.90 ล้านบาท
บริษัทมีเงินเบิกเกินบัญชีเงินกู้ระยะสั้นและเงินกู้ระยะยาวที่ถึงกำหนดชำระในหนึ่งปีกับสถาบันการเงินรวม
466.13 ล้านบาท เมื่อดูฐานะการเงินของบริษัท ณ สิ้นปี 2555
บริษัทมีสัดส่วนหนี้สินต่อส่วนของผู้ถือหุ้นที่ 2.06 เท่า
ซึ่งอยู่ในระดับใกล้เคียงกับค่าเฉลี่ยโดยทั่วไปของธุรกิจประเภทอุตสาหกรรม
สำหรับอัตราดอกเบี้ยเงินกู้ยืมของบริษัทที่ใช้อยู่นั้นจัดว่าอยู่ในระดับที่ไม่ได้สูงเกินไป
เนื่องจากเป็นระดับที่เท่ากับหรือต่ำกว่าอัตราดอกเบี้ยขั้นต่ำประเภทเบิกเกินบัญชีแก่ลูกค้าชั้นดี (MOR)
และอัตราดอกเบี้ยขั้นต่ำประเภทเงินให้กู้ยืมแก่ลูกค้าชั้นดี (MLR)

เนื่องจากสัญญาเงินกู้บางฉบับเปิดโอกาสในบางกรณีให้บริษัทสามารถชำระคืนเงินกู้ไม่ว่าเต็มจำนวน
หรือบางส่วนก่อนกำหนดระยะเวลาที่ระบุไว้
ดังนั้นในอนาคตหากอัตราดอกเบี้ยเงินกู้ยืมมีความผันผวนมากขึ้น
บริษัทก็อาจจะหาแหล่งเงินทุนแหล่งอื่นมาใช้ทดแทนเงินกู้ตามสัญญานี้ได้
ซึ่งคาดว่าความเสี่ยงของบริษัทที่จะเกิดจากความผันผวนของอัตราดอกเบี้ยอยู่ในระดับที่ไม่สูง

บริษัทอาจมีความเสี่ยงเนื่องจากการใช้เงินกู้ยืมระยะสั้นจำนวนที่สูง
แต่ตราบใดที่บริษัทยังมีผลประกอบการและกระแสเงินสดสุทธิที่ดี
บริษัทเชื่อว่าสถาบันการเงินจะไม่เรียกคืนเงินกู้ยืมระยะสั้น